
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА

        ОТ ДИМИТЪР НИКОЛОВ – КМЕТ НА ОБЩИНА БУРГАС


Относно: Кандидатстване за безвъзмездна финансова помощ от Финансовия механизъм на Европейското икономическо пространство, по първа покана за набиране на  проектни предложения по Резултат 2 – „Подобрен достъп до изкуства и култура“, Програма „Културно предприемачество, наследство и сътрудничество“.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Министерството на културата, в качеството си на Програмен оператор на Програма „Културно предприемачество, наследство и сътрудничество“, е обявило Първа покана за кандидатстване с проектни предложения за предоставяне на безвъзмездна финансова помощ по Резултат 2 „Подобрен достъп до изкуства и култура“. Резултат 2 цели да подобри и увеличи достъпа до изкуства и култура, както и ангажираността на културните оператори. Поставен е фокус върху достъпа до култура в местни и регионални области, чрез развитие на публики, чрез предприемачество в областта на културата и чрез подобрен достъп за етническите и културните малцинства до култура.
Съгласно финансовите условия на схемата, средствата за безвъзмездна финансова помощ покриват 100% от разходите по проекта, като плащанията се извършват въз основа на направени искания за плащане за реално извършени разходи.
	Професионален фолклорен ансамбъл „Странджа“, Културен институт по чл. 8, ал.1 от Закона за закрила и развитие на културата, е представил мотивирано предложение, че възнамерява да кандидатства за финансиране съвместно с Академия Рейкявик – Исландия, за разработването на сценично музикално - танцово представление, основано на събран и обработен от партньорите автентичен фолклор, който по този начин ще бъде съхранен и популяризиран. Разработеното представление ще предостави достъп до култура за жителите на малки населени места както в Бургаска област, така и в други малки населени места от Югоизточен регион.
Проектното предложение съответства на общата цел на ИПГВР на гр. Бургас за периода 2014 - 2020 г., а именно превръщане на град Бургас в Черноморски лидер, с високо качество на живот, търговски, духовен и образователен център с привлекателна инвестиционна среда с условия за растеж. 
С оглед обявения краен срок за внасяне на проектното предложение – 03.12.2019 г., е необходимо допускане на предварително изпълнение на предлаганото решение, при условията на чл. 60, ал. 1 от Административно процесуалния кодекс.

Предвид изложеното и на основание чл. 21, ал. 1, т. 8 и т. 23 от Закона за местното самоуправление и местната администрация, предлагам, Общински съвет - Бургас да приеме следното 
Р Е Ш Е Н И Е:
1. Общински съвет Бургас дава съгласие ПФА „Странджа“ да кандидатства за безвъзмездна финансова помощ от Финансовия механизъм на Европейското икономическо пространство, за разработване на сценично музикално - танцово представление с цел подобряване достъпа до култура на малки населени места от региона.
           2. Допуска предварително изпълнение на решението на основание на чл. 60, ал. 1 от Административно процесуалния кодекс.


С УВАЖЕНИЕ,
ДИМИТЪР НИКОЛОВ
КМЕТ НА ОБЩИНА БУРГАС

